ΚΑΝΟΝΙΣΜΌΣ (ΕΚ) αριθ. 385/2009 ΤΗΣ ΕΠΙΤΡΟΠΉΣ της 7ης Μαΐου 2009 για την αντικατάσταση του παραρτήματος ΙΧ της οδηγίας 2007/46/ΕΚ του Ευρωπαϊκού Κοινοβουλίου και του Συμβουλίου για τη θέσπιση πλαισίου για την έγκριση μηχανοκίνητων οχημάτων και των ρυμουλκούμενών τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά («οδηγία πλαίσιο») (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 2007/46/ΕΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007, για τη θέσπιση πλαισίου για την έγκριση μηχανοκίνητων οχημάτων και των ρυμουλκούμενών τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (οδηγία πλαίσιο) (1), και ιδίως το άρθρο 39 παράγραφος 2, Εκτιμώντας τα ακόλουθα: (1) Η οδηγία 2007/46/ΕΚ θεσπίζει ένα εναρμονισμένο πλαίσιο που περιέχει τις διοικητικές διατάξεις και γενικές τεχνικές απαιτήσεις για όλα τα νέα οχήματα. Συγκεκριμένα, περιλαμβάνει την υποχρέωση για τον κατασκευαστή οχημάτων, με την ιδιότητά του ως κατόχου της κοινοτικής έγκρισης τύπου, να εκδίδει πιστοποιητικό συμμόρφωσης που συνοδεύει κάθε όχημα το οποίο κατασκευάζεται σύμφωνα με την κοινοτική νομοθεσία σχετικά με την έγκριση τύπου. (2) Το πιστοποιητικό συμμόρφωσης, το υπόδειγμα του οποίου περιέχεται στο παράρτημα IX της οδηγίας 2007/46/ΕΚ, αποτελεί επίσημη δήλωση που παρέχεται στον αγοραστή του οχήματος σύμφωνα με την οποία ένα συγκεκριμένο όχημα έχει κατασκευαστεί κατά συμμόρφωση προς τις απαιτήσεις που ορίζονται από την κοινοτική νομοθεσία σχετικά με την έγκριση τύπου. (3) Είναι απαραίτητο να εξασφαλιστεί ότι οι πληροφορίες που περιέχονται στο πιστοποιητικό συμμόρφωσης είναι κατανοητές από τους καταναλωτές και τους σχετικούς οικονομικούς παράγοντες. Το υπόδειγμα του πιστοποιητικού συμμόρφωσης θα πρέπει να περιλαμβάνει όλες τις τεχνικές πληροφορίες που παρουσιάζουν ενδιαφέρον για τις αρχές των κρατών μελών ώστε να επιτρέψουν την κυκλοφορία των οχημάτων. (4) Από την έγκριση της οδηγίας 2001/116/ΕΚ της Επιτροπής, της 20ής Δεκεμβρίου 2001, για προσαρμογή στην τεχνική πρόοδο της οδηγίας 70/156/ΕΟΚ του Συμβουλίου περί προσεγγίσεως των νομοθεσιών των κρατών μελών σχετικά με την έγκριση τύπου των μηχανοκίνητων οχημάτων και των ρυμουλκούμενών τους (2), το υπόδειγμα του πιστοποιητικού συμμόρφωσης δεν έχει επικαιροποιηθεί ποτέ. Επομένως, κρίνεται σκόπιμη η επικαιροποίησή του, λαμβανομένων υπόψη των πολυάριθμων ουσιαστικών μεταβολών που επέφερε η οδηγία 2007/46/ΕΚ, η οποία θα εισαγάγει έγκριση ΕΚ τύπου ολόκληρου οχήματος για τα εμπορικά οχήματα από τις 29 Απριλίου 2009. (5) Επιπλέον, σύμφωνα με την οδηγία 1999/37/ΕΚ του Συμβουλίου, της 29ης Απριλίου 1999, σχετικά με τα έγγραφα κυκλοφορίας οχημάτων (3), οι αρμόδιες αρχές των κρατών μελών πρέπει να λαμβάνουν αξιόπιστες τεχνικές πληροφορίες για τους σκοπούς της ταξινόμησης για πρώτη φορά νέων οχημάτων στο έδαφος της Κοινότητας. Τα τεχνικά δεδομένα που περιέχονται στο πιστοποιητικό συμμόρφωσης αποτελούν επαρκή πηγή πληροφοριών που μπορούν να χρησιμοποιηθούν για τους σκοπούς της ταξινόμησης. Προκειμένου να μειωθεί ο διοικητικός φόρτος για τους Ευρωπαίους πολίτες, λαμβανομένων υπόψη των αρχών που διαφυλάσσονται στις ανακοινώσεις της Επιτροπής με τίτλο σχέδιου δράσης «Απλούστευση και βελτίωση του ρυθμιστικού περιβάλλοντος» (4) και πρόγραμμα δράσης για τη «Μείωση του διοικητικού φόρτου στην Ευρωπαϊκή Ένωση» (5), κρίνεται σκόπιμο το πιστοποιητικό συμμόρφωσης να περιέχει επίσης όλες τις πληροφορίες που απαιτούνται σύμφωνα με την οδηγία 1999/37/ΕΚ. (6) Κρίνεται σκόπιμη, με σκοπό την εξασφάλιση της σωστής λειτουργίας της κοινοτικής διαδικασίας έγκρισης τύπου, η επικαιροποίηση των παραρτημάτων της οδηγίας 2007/46/ΕΚ προκειμένου να προσαρμοστούν στην ανάπτυξη των επιστημονικών και τεχνικών γνώσεων· (7) Το παράρτημα IX της οδηγίας 2007/46/ΕΚ θα πρέπει να αντικατασταθεί αντίστοιχα· (8) Η υλοποίηση ενός νέου συστήματος διαχείρισης για τη συλλογή όλων των δεδομένων που πρέπει να αναγράφονται στο πιστοποιητικό συμμόρφωσης απαιτεί την εφαρμογή κατάλληλων ρυθμίσεων από τον κατασκευαστή οχημάτων. Επομένως, θα πρέπει να προβλεφθεί μια επαρκής μεταβατική περίοδος κατά τη διάρκεια της οποίας τα προηγούμενα μοντέλα του πιστοποιητικού συμμόρφωσης μπορούν ενδεχομένως να συνεχίσουν να χρησιμοποιούνται. (9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της τεχνικής επιτροπής - μηχανοκίνητα οχήματα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα IX της οδηγίας 2007/46/ΕΚ αντικαθίσταται από το παράρτημα του παρόντος κανονισμού. Άρθρο 2 Μέχρι την 29η Απριλίου 2010, οι κατασκευαστές μπορούν ενδεχομένως να εκδίδουν πιστοποιητικά συμμόρφωσης που είναι σύμφωνα με το υπόδειγμα που περιέχεται στο παράρτημα IX της οδηγίας 70/156/ΕΟΚ του Συμβουλίου (6). Άρθρο 3 Ο παρών κανονισμός αρχίζει να ισχύει την 29η Απριλίου 2009. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 7 Μαΐου 2009.

[Source: multi_eurlex | Tokens: 4567]